I Middlesbrough fik Martin Braithwaite ikke mulighed for at spille 'rigtig fodbold', siger han til Ekstra Bladet. Nu trives han i La Liga.

Martin Braithwaite har skiftet Middlesbrough ud med Leganes, og den danske landsholdsangriber har fået en flot start i Spanien, hvor han har scoret mod både Real Madrid og Barcelona.

Og allerede nu giver han i Ekstra Bladet udtryk for, at han gerne vil blive i stedet for at tage tilbage til det engelske, hvor det aldrig blev til den store succes.

Den manglende succes har dog ikke slået Braithwaite ud af kurs.

- Jeg føler ikke, jeg har noget, jeg skulle bevise - bortset fra over for mig selv. Jeg sætter en masse pres på mig selv, og jeg føler ikke, at det, der er sket i Middlesbrough, er gået ud over min selvtillid. Jeg har som sådan ikke følt, at jeg ikke kunne være en god spiller, fordi vi spillede jo ikke rigtigt fodbold.

- Jeg har altid været fascineret af spansk fodbold. At lige pludselig at stå i ligaen og mærke, at det klikker fra dag ét - det er kraftedme fedt, siger Martin Braithwaite, som understreger, at det har givet pote at være tålmodig.

Martin Braithwaite har i sine første kampe haft chancer til at score langt flere mål, end han allerede har gjort.